CLXIV.  Canonicorum Tarvisinorum possessiones ac privilegia confirmat.   (Veronae, Oct. 1.) [  Ibid.,  533.]
Author: Lucius III

LUCIUS episcopus, servus servorum Dei, dilectis filiis OBERTO decano ecclesiae S. Petri Tarvisinae, ejusque fratribus tam praesentibus quam futuris, canonice substituendis in perpetuum.

Piae postulatio voluntatis effectu debet prosequente compleri, et ut devotionis sinceritas laudabiliter enitescat, et utilitas postulata vires indubitanter assumat. Eapropter, dilecti in Domino filii, vestris justis postulationibus clementer annuimus, et ad exemplar patrum et praedecessorum nostr. S. record. Eugenii et Alexandri PP. praefatam ecclesiam Sancti Petri, in qua divino estis obsequio mancipati, sub beati Petri et nostra protectione suscipimus, et praesentis scripti privilegio communimus. Communem vero vitam, quam in eadem ecclesia observare promisistis, sedis apostolicae auctoritate confirmamus, et ne cuiquam vestrum post factam promissionem nisi obtentu religionis retro abire liceat prohibemus, et si quis hoc attentare praesumpserit ejusdem ecclesiae beneficio privetur, nec aliquis, nisi qui hanc communem vitam se observaturum promiserit, in eadem ecclesia de caetero canonicus instituatur. Statuentes ut quascunque possessiones, quaecunque bona eadem ecclesia in praesentiarum juste, ac canonice possidet, aut in futurum concessione pontificum, largitione regum vel principum, oblatione fidelium, vel aliis justis modis, praestante Domino, poterit adipisci, firma vobis vestrisque successoribus et illibata permaneant: in quibus haec propriis duximus exprimenda vocabulis: Decimas, oblationes, primitias, sepulturas, et subjectiones capellanorum et clericorum in eadem civitate commorantium, sicut eas quiete et canonice hactenus possedistis: ecclesiam S. Nicolai, quae est sita in claustro vestro cum pertinentiis suis, ecclesiam S. Joan. Baptistae, ecclesiam S. Joan. de Ripa cum pertinentiis suis, ecclesiam S. Bartholomaei cum pertinentiis suis, ecclesiam S. Sophiae, quae est extra muros civitatis cum pertinentiis suis, terras quas habetis in civitate Tarvisii aedificatas et inaedificatas, clausuram quam habetis juxta fossas ejusdem civitatis, et terras quas habetis in . . . . . mansos et terras quas habetis in Spauciano, et in Maltuco, et Ursinico, et Bauliaco, mansos quos habetis in Castaniola, mansos quos habetis in Malsago, et in Postomia, et in Musano, ecclesiam S. Bonae cum pertinentiis suis et molendinis, ecclesiam S. Mariae de Fontanis cum pertinentiis suis, et terram quam habetis juxta sedimen Pelagium de Spineta, mansos quos habetis in Lanzanigo, et Braida, et Maceraida, et Luvadina, ecclesiam S. Pelagii de Aurinis cum pertinentiis suis, et mansos quos habetis in eodem loco, et terras, et decimas quas habetis in Ponzano, mansos quos habetis in Paduano, et in villa orba, et ad pedem montelli, mansos quos habetis in Storga, in villa pendula, et in Salimbercu, et locum ad molendinum faciendum, mansos quos habetis in Carbonara, villam Melmae cum ecclesia S. Michaelis ejusdem villae et tredecim rotis molendini cum pertinentiis suis ibidem, mansos quos habetis in Campo storto, et in Lanzago, in Cunfo, in Nerbono, mansos quos habetis in Luviniaco, et in ripa rupta, et severa, et terras quas habetis in Fuligno, mansos quos habetis in Dulfon. Villam cum prato Gulzoli, ecclesiam S. Mariae ejusdem villae cum decimis et caeteris pertinentiis suis, mansum unum in curte natica, terras quas habetis in Mestre aedificatas, et inaedificatas, mansos quos habetis in Zello, et nemus ibidem, terram cum vinea quam habetis in Cellarino, mansum unum in Brenulo, et unum mansum in Canollata, mansos, quos habetis in Burbiliaco, et terras quas habetis in Podenzano, et terras quas habetis in Scaltinico, et terras quas habetis in Carpino, ecclesiam S. Angeli cum suis pertinentiis, mansum unum in Mediolantiis, ecclesiam S. Gervasii cum pertinentiis suis, ecclesiam S. Vitalis cum pertinentiis suis, et mansos quos habetis ibidem, mansos quos habetis in Zero, mansos quos habetis in Canizano, et in Reveno, mansos quos habetis in Quinto, et in Cervaria, ecclesiam S. Christinae cum pertinentiis suis, et mansos quos habetis ibidem, et in Tiverono, ecclesiam S. Andreae de Cavasagra cum pertinentiis suis, mansum unum in puteo bono, mansos quos habetis in Vedelago, mansos quos habetis in silva rotunda, villam Silvae-Rosae, et ecclesiam S. Andreae, quae in eadem villa sita est cum pertinentiis suis, mansos quos habetis in Sobiolla, mansos quos habetis in Bassano, in Marmano, et Romano, et in Burso, et in Canili, et in S. Haria, et in Leudulis, et in Fonte, et in S. Zenone, mansos quos habetis in Asilo, in Braida, et in Maliagello, et in Nugaretto, mansos quos habetis in Montebeiluna, et finibus ejus: terras quas habetis in Triviniano, et in Casello, et in Pusnovo, mansos quos habetis in Dupladino, et in Segusino, et mansum unum in Vipicano, mansos quos habetis in Petrarubea, et in Fenario, et in Lano, mansos quos habetis in Auno, et in aliis locis per episcopatum Feltrensem, et terras quas habetis in episcopatu Bellunensi ex dono bo. mem. Gregorii Tarvisini episcopi, omnem decimam totius terrae de Ciliano, si quocunque tempore fuerit laborata: praeterea omnes decimas quae in territorio urbis Tarvisii juri ejusdem ecclesiae dicatae esse noscuntur, quemadmodum praelibatus episcopus jam dictae ecclesiae vestrae concessit, et scripto authentico roboravit, nos eas vobis, et per vos eidem ecclesiae auctoritate apostol. nihilominus confirmamus. Plebem de Medulo cum decimis quas possidetis in eadem villa, ecclesiam S. Margaritae de Petrarubea cum pertinentiis suis, ecclesiam S. Antolini de Aspa, et mansos qui fuerunt de Vidoro canonico, et terram de Grintina. Sane quoniam per quosdam praepositos, qui curam bonorum canonicae vestrae gerebant, usque adeo distrahebantur bona praedicta, quod vix poteratis ex eis congrue sustentari, ad tantum incommodum removendum cum venerab. fratre nostro Conrado episcopo vestro, et quibusdam aliis suis praedecessoribus communiter statuistis, ut unus ex vobis annis singulis assumatur, qui vice praepositi ad commodum vestrum ejusdem canonicae bona dispenset. Nos vestris postulationibus annuentes constitutionem ipsam ad exemplar ejusdem praedecessoris nostri Alexandri PP. auctoritate apostolica confirmamus. Decernimus ergo, ut nulli omnino hominum liceat, etc. Si quis autem, etc. Ego Lucius catholicae Ecclesiae episcopus. Ego Theodinus Portuensis et S. Rufinae sedis episcopus. Ego Henricus Albanen. episcopus. Ego Theobaldus Ostien. et Velletren. episcopus. Ego Joan. presb. card. S. Marci. Ego Laborans presbyter cardinalis Sanctae Mariae trans Tiberim titulo Calixti. Ego Willelmus Remorum archiep. tit. S. Sabinae card. Ego Hubertus presbyter cardinalis Sancti Laurentii in Damaso. Ego Gandulphus presb. card. tit. Basilicae Duodecim Apostolorum. Ego Arditio diaconus cardinalis Sancti Theodori. Ego Gratianus Sanctorum Cosmae et Damiani diac. card. Ego Soffredus diaconus cardinalis Sanctae Mariae in Via Lata. Ego Albericus Sanctae Mariae Novae diaconus cardinalis. Datum Veronae, per manum Ugonis S. Romanae Ecclesiae notarii Kal. Octobris, indictione tertia, Incarnationis Dominicae anno 1184, pontificatus vero domini Lucii papae III anno IV.